SKRIFTLIG FORESPØRGSEL P-0964/01

af Michl Ebner (PPE-DE) til Kommissionen

(20. marts 2001)

Om: Køb inden for Fællesskabet af brugte motorkøretøjer beskatning

Eftersom det i artikel 36, stk. 10, i lovdekret nr. 41 af 23.2.1994 er fastsat, at i handel inden for Fællesskabet anses motorkøretøjer for at være brugte varer, hvis de anses for at være det i henhold til artikel 38, stk. 4, i lovdekret nr. 331 af 30.8.1993 (det vil sige, hvis de har været immatrikuleret i over seks måneder og har kørt over 6 000 km) kan Kommissionen da oplyse, om disse brugte køretøjer skal pålægges marginal moms, uanset om de i det EU-land, de stammer fra, var blevet pålagt marginal moms eller normal moms?

Svar afgivet på Kommissionens vegne af Frederik Bolkestein

(10. maj 2001)

Brugte biler er enten omfattet af de normale momsordninger eller af de særordninger, der finder anvendelse for brugte genstande, kunstgenstande, samlerobjekter og antikviteter (ordningen med afgift af fortjenstmargenen marginal moms) ifølge artikel 26b i Rådets sjette momsdirektiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter Det fælles merværdiafgiftssystem: ensartet beregningsgrundlag(1).

Marginal moms kan anvendes af en afgiftspligtig videreforhandler under følgende særlige omstændigheder:

- hvis bilen blev leveret til ham af en ikke-afgiftspligtig person, eller

- hvis bilen blev leveret til ham af en anden afgiftspligtig person, for så vidt dennes levering af godet er fritaget for afgift, fordi han udøver en afgiftsfritaget virksomhed, eller

- hvis bilen blev leveret til ham af en anden afgiftspligtig person, for så vidt dennes levering af godet er fritaget for afgift i overensstemmelse med særordningen for mindre virksomheder, eller

- hvis bilen blev leveret af en anden afgiftspligtig person, for så vidt dennes levering af godet er pålagt marginal moms.

Hvis der anvendes marginal moms, er afgiftsgrundlaget fortjenstmargenen på handelen med fradrag af det momsbeløb, der vedrører selve fortjenstmargenen.

Hvis der ikke var indført marginal moms, ville den afgiftspligtige videreforhandler ikke kunne trække momsen fra den solgte bil i nogen af de ovenstående tilfælde, og han ville være nødt til at pålægge moms på den samlede modværdi, som han ville have ret til at modtage fra køberen, med fradrag af det momsbeløb, der vedrører selve modværdien.

Selv når den bil, der sælges af en afgiftspligtig videreforhandler, er omfattet af marginal moms, kan han imidlertid altid vælge at anvende de normale momsregler.

Hvis betingelserne for at anvende marginal moms ikke er opfyldt, finder de normale momsordninger anvendelse for leveringer af brugte biler.

Den afgiftspligtige videreforhandler, der leverer en brugt bil, må derfor for hvert enkelt salg afgøre, om de normale momsregler finder anvendelse, eller om det er muligt at anvende marginal moms.

Kommissionen kan således meddele det ærede medlem, at det ikke er rigtigt at sige, at alt salg i Fællesskabet af brugte motorkøretøjer, der har været immatrikuleret i over seks måneder og har kørt over 6 000 kilometer, er omfattet af moms på fortjenstmargenen.

(1) EFT L 145 af 13.6.1977. Direktivet er senest ændret ved Rådets direktiv 2001/41/EF af 19. januar 2001 (EFT L 22 af 24.1.2001).